# VEGA præsentererEfterklang genopstår med udforskende og underjordisk opera i VEGA*I 2014 meddelte Efterklang, at de ville holde pause for at redefinere deres udtryk. Nu er gruppen tilbage med udgivelsen af operaen Leaves - The Colour of Falling, der fremføres i en særlig koncertversion den 22. februar 2017 i Store VEGA.*

Efterklang har siden begyndelsen af 00’erne været et af de mest succesfulde danske bands både herhjemme og i udlandet og har gang på gang brudt de vante koncertrammer med helt særlige musikalske oplevelser.

De har spillet i Operahuset i Sydney, kreeret en lydinstallation på Restaurant Noma dannet gruppen [Liima](https://www.facebook.com/liimaband/) med den finske perkussionist Tatu Rönkkö og til foråret fremfører de den Reumert-nominerede opera *Leaves - The Colour of Falling* sammen med The Happy Hopeless Orchestra.

**En smagsprøve fra mørket**
*Leaves - The Colour of Falling* blev i sommeren 2015 opført til 16 udsolgte aftener i den ellers lukkede atomkælder under Kommunehospitalet i København. Resultatet var gruopvækkende, fascinerende og mytiske aftener, som blev taget begejstret imod af publikum og anmeldere.

[Gaffa](http://gaffa.dk/anmeldelse/98072) gav seks stjerner og skrev ”*Her dagen derpå sidder "Leaves" stadig i mig som en mærkelig drøm, jeg sent vil glemme, måske aldrig.”*

Den 4. november får operaen nyt liv, når den udkommer på vinyl, cd og digitale tjenester, og til foråret fremføres den i en ny koncertversion otte forskellige steder i Europa, bl.a. i Store VEGA.

**Måske jorden går under**Teksterne til *Leaves - The Colour of Falling* er skrevet af digter Ursula Andkjær Olsen og omsat til et musikalsk værk af [Efterklang](https://www.facebook.com/Efterklang-36831868666/) og den prisbelønnede komponist [Karsten Fundal](http://www.karstenfundal.dk). De har eksperimenteret med musikalske traditioner fra både den rytmiske og klassiske verden, der på én gang viser vej ind i operaen som univers og samtidig udfordrer genren.

”*Vi ville bryde konventionerne om operaen som genre. Resultatet er en sangcyklus om en kult, der befinder sig nede under jorden, imens jorden - måske - er ved at gå under ovenfor. Det handler om tab, tab af identitet, tab af kærlighed og af livet selv,”* fortæller Karsten Fundal.

Når Efterklang og The Happy Hopeless Orchestra gæster Store VEGA til februar vil det være med den helt samme besætning, som til den oprindelige opførsel i atomkælderen. Det er muligt at købe udgivelsen af operaen sammen med koncertbilletten [her](http://www.ticketmaster.dk/event/VES2202Z?language=da-dk&camefrom=vegadk&brand=dk_vega).

Nummeret [“Cities of Glass”](https://soundcloud.com/efterklang/cities-of-glass/s-RyaLc) er ude i dag og giver en smagsprøve på det både luftige og intense mørke, der er i vente.

**Fakta om koncerten:**
Efterklang & The Happy Hopeless Orchestra opfører Leaves (DK)
Onsdag den 22. Februar 2017 kl. 20.00
Store VEGA, Enghavevej 40, 1674 Kbh. V
Billetpris 265 + gebyr
Billetsalg starter i dag via VEGAs hjemmeside og Ticketmaster